ET Euroopa Liidu Teataja C 185/18

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 185/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ARMAGH BRAMLEY APPLES”

EÜ nr: UK-PGI-005-0792-16.10.2009

KGT ( X ) KPN ( )

1. Nimetus:

„Armagh Bramley Apples”

2. Liikmesriik või kolmas riik:

Ühendkuningriik

3. Põllumajandustoote või toidu kirjeldus:

3.1. Toote liik:

Klass 1.6 Puuviljad, köögiviljad ja teraviljad töötlemata ja töödeldud kujul.

3.2. Toote kirjeldus, mida punktis 1 esitatud nimetus tähistab:

„Armagh Bramley Apples” on suur roheline värske keeduõun. Punaka väliskestaga õuna viljaliha on roheka varjundiga valget värvi. Suureviljaliste õunte läbimõõt on 60–120 mm. „Armagh Bramley Apples” õunad on ümmargused ega ole nii ühtlase kujuga kui muud Bramley õunad; õuna küljed on lamedad, vilja tipuosa ribiline ning suur silm osaliselt avatud.

Õunad on punaka varjundiga lausrohelist värvi, tupplehed on udejad pruunid ning vars lühike ja jäme.

Roheka varjundiga valget värvi viljaliha tekstuur on tihke ja niiske.

3.3. Tooraine (üksnes töödeldud toodete puhul):

Ei kohaldata

3.4. Sööt (üksnes loomse päritoluga toodete puhul):

Ei kohaldata

3.5. Tootmise erietapid, mis peavad toimuma määratletud geograafilises piirkonnas:

Õunad peavad olema kasvatatud määratletud geograafilises piirkonnas.

„Armagh Bramley Apples” õunu kasvatatakse kõnealuse piirkonna väga viljakatel, liivsavi ja savimöllisegustel muldadel. Kõikides puuviljaaedades on haritud maa piiri ja tuulekaitsena säilinud puittaimede eri liikidest tugev piirdehekk, mis kevadisel ajal kaitseb külmade põhja- ja kirdetuulte eest.

Viljapuu vanusest või suurusest hoolimata tehakse kõik viljapuude suvised ja talvised lõikamised käsitsi. Et saada püsivat saagikust ja kvaliteeti, on kõnealuste viljapuude majandamisel olulise tähtsusega puude võrastiku kujundamise aastatepikkune kogemus, mis on saadud puude lõikamise ajal igal talvel ja suvel.

Õunakasvatajad on uhked, et „Armagh Bramley Apples” õunu toodetakse hea põllumajandustava järgi. Kuna mesilased tolmeldavad viljapuid õitsemise ajal, tehakse kõiki pritsimistöid väga hoolikalt, et tagada nende ja muude kasulike putukate heaolu ning suhtuda suure ettevaatusega laiemasse ümbrusse.

„Armagh Bramley” õunapuuaedades kasutatakse laialdaselt leheväetist; tavapärane pihustuskava hõlmab nii lahjendamata toitaineid kui vetikapõhiseid väetisesegusid.

Õunu koristatakse käsitsi ajavahemikul septembri algusest kuni oktoobri lõpuni. Õunakorjamise aeg sõltub aastaajast, turuseisust, vilja küpsusest, puu vanusest ja pookealuse liigist. Sageli lepivad õunakasvatajad omavahel kokku koristusaja alguse, mis sõltub õunte suurusest ja nende hilissuvisest/varasügisesest kasvust. Enamik õunu korjatakse siis, kui nende väikseim läbimõõt on keskmiselt 75 mm, kuid küpsusaste ei ole veel sellises staadiumis, mille puhul rohkem kui 20 % ladestunud süsivesikutest on muutunud tärklisest suhkruks.

Viljapuude lõikamine, aga ka korjamine ja sortimine toimub käsitsi. Õunakorjajad teavad, et viljakesta ja -liha vigastamise vältimiseks tuleb õunu korjata ettevaatlikult, mis on eriti oluline selle sordi puhul, kuna suur osa saagist ladustatakse kontrollitud rõhu all olevates tingimustes, et turgu aasta läbi varustada.

3.6. Erieeskirjad viilutamise, riivimise, pakendamise jm kohta:

Ei kohaldata

3.7. Erieeskirjad märgistamise kohta:

Ei kohaldata

4. Geograafilise piirkonna täpne määratlus:

„Armagh Bramley Apples” õunu kasvatatakse Armaghi peapiiskopkonda kuuluvates traditsioonilistes õunakasvatusvaldades, mis hõlmab Armaghi ja Tyrone'i krahvkondi ning ühte osa Londonderry krahvkonnast:

Ballygawley, Beragh, Bessbrook, Cloghogue, Clonoe, Coagh, Coalisland, Cookstown, Crossmaglen, Cullyhanna, Donaghmore, Dromintree, Dungannon, Eglish, Keady, Derrynose ja Madden, Kildress, Killcluney, Killeeshill, Kilmore, Lissan, Loughgall, Magherafelt, Middletown, Middle Killeavy, Moneymore, Moy, Mullaghbawn, Newbridge, Pomeroy, Portadown, Tandragee, Termonmaguirc, Whitecross.

5. Seos geograafilise piirkonnaga:

5.1. Geograafilise piirkonna eripära:

Määratletud geograafiline piirkond on Atlandi ookeani kliimasüsteemi mõjualas, kus sademete hulk aastas on 2 000 mm (80 tolli) ning Golfi hoovuse mõjust tingitud keskmine temperatuur talvel 3 °C ja suvel 18 °C. Piirkonna eripärale aitavad kaasa sealsed mullad, mis on toitainerikkad, viljakad ning suure kaltsiumisisaldusega.

Põhjapoolse kasvukoha tõttu on määratletud piirkonnas vähem valgust kui „Bramley” muudes kasvatuspiirkondades. Kuna sellistes tingimustes peavad puud fotosünteesi jaoks paiknema harvemalt, on võimalik külgmine kasvamine. Piirkonna külmem kliima kui „Bramley” muudel kasvatusaladel tähendab seda, et „Armagh Bramley Apples” õunte kasv on ebaühtlane ning kahjurioht väiksem, mistõttu insektitsiide on vaja kasutada vaid üks kord hooaja jooksul. Insektitsiidide vähene kasutamine nähtub ka jääkide madalas tasemes. Madalamad temperatuurid tähendavad ka seda, et kasvuaeg selles piirkonnas on pikem. Määratletud piirkonnale on iseloomulikud arvukate väikeste jõgedega voorestikud. Toitainerikas muld ja sademete suurem hulk tähendab ka seda, et niisutussüsteeme ei ole vaja kasutada.

5.2. Toote eripära:

Määratletud geograafilise piirkonna kliima ja pinnas mõjutavad otseselt toote mainet. Piirkonna madalamatest temperatuuridest tingitud pikema kasvuperioodi tulemusel on viljad suuremad, ühtlasema kujuga, keeduõuntele vastava suure happesisaldusega ning tugeva iseloomuliku lõhnaga.

Võrreldes „Bramley” muude õuntega on „Armagh Bramley Apples” tuntud isegi keetmisel säiliva maitse ja tihedama tekstuuri poolest. Nende omaduste tõttu on kõnealuse õuna kvaliteedi ja pikema ladustamisaja (12–13 kuud) maine parem kui muude piirkondade „Bramley” õuntel.

„Armagh Bramley Apples” õunu eristab „Bramley” muudest õuntest nende roheline värvus, millel on kohati punakas varjund, kuid puuduvad selgesti eristatavad triibud. Külmema kliima ja ebaühtlaste kasvusuundumuste tõttu on „Armagh Bramley Apples” õuntel lisaks sellele vähem ümar kuju. Kõnealustel õuntel on tugev, väljakujunenud maitse.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Esmakordselt toodi „Bramley” õunad Armaghi 1884. aastal, kui Põhja-Iirimaale toodi sisse 60 „Bramley” seemikut. 1921. aastaks oli 7 000 aakrit täis istutatud ning „Bramley” sai Armaghis kasvatatavaks peamiseks õunasordiks. Õunte töötlemine algas 1903. aastal ning siiani asuvad peamised töötlejad peamise tarnekoha, Armaghi krahvkonna puuviljaaedade lähedal.

„Bramley” õunal on ainulaadne tekstuur ja maitse, mis tagab sellele keeduõunte kuninga staatuse. Õuna pikantne maitse säilib kogu keetmisprotsessi vältel. „Bramley” õun on maailmas ainuke selliste omadustega õun. „Armagh Bramley Apples” õunal on pikemaajalist ladustamist võimaldav tihedam tekstuur, mis säilib ka keetmisel.

Külmema kliima tõttu on kõnealune õun vähem ümara kujuga kui muud „Bramley” õunad. Külmemast ilmast on tingitud ka iga vilja sigimike ebaühtlane tolmeldamine. Esimesena viljastatud sigimikud kasvavad ja arenevad enne teisi, mille tõttu „Armagh Bramley Apples” õunad on iseloomuliku ebaühtlase kujuga.

„Armagh Bramley Apples” õunte viljapuuaiad on ebatavalised oma põhjapoolse asukoha tõttu, millest tulenevalt toodetakse arvult vähem, kuid tugevama maitsega õunu. Seetõttu on kõrgemad ka „Bramley” õunte tootmiskulud.

Võrreldes muudes piirkondades kasvatatud õunte viljalihaga on Armaghi piirkonna ainulaadsetest kasvutingimustest tingitult sealsete õunte tihkem ja tihedam viljaliha. Õunte kasvatamiseks on soodne ka viljakas, suure kaltsiumi- ja oluliste toitainete sisaldusega pinnas ning rohke puhta vee olemasolu.

Armagh on kogu Iirimaal tuntud viljapuuaedade krahvkonnana, kus õunu on kasvatatud juba 3 000 aastat. Püha Patrick olevat istutanud õunapuu Armaghi linnast ida pool asuvas iidses Ceangoba asulas.

Armaghi kui viljapuuaedade krahvkonna maine on saadud üksnes tänu „Armagh Bramley Apples” õuntele. Põhja-Iirimaal kasvatatavatest peamistest puuviljadest 99 % on „Bramley” õunad ning 95 % kõigist peamistest Põhja-Iirimaal kasvatatavatest puuviljadest kasvatatakse Armaghis.

Armaghile kui puuviljaaedade krahvkonnale on viidatud piirkonna kultuuris ja tavades, nii traditsioonilistes rahvalauludes kui ka kohalike spordimeeskondade nimedes.

Kuigi Armaghi sünonüümina kasutatav mõiste viljapuuaed on saadud üksnes tänu „Armagh Bramley Apples” õuntele, kasutavad seda sõna ka määratletud piirkonna paljud sellised ettevõtted, kes otseselt „Bramley” õunu ei tooda. See on tingitud asjaolust, et kasutades seda sõna seoses „Armagh Bramley Apples” õunte olulisusega, tunnustatakse vahetult ka kogu piirkonda.

Kohalikes restoranides reklaamitakse aktiivselt Armaghi õuntest valmistatud roogi nagu Armagh Bramley õunapirukas, Armagh Bramley õunasorbett ja Armagh Bramley õuna-purukook. Armagh Bramley retseptivõistlusi peetakse eelroogade (nt Bramley õunasupp või „Ulster Delight”), põhiroogade (nt Bramley õunatäidisega sealiha) ja järelroogade (nt Armagh Bramley õunakook, Bramley toffeepuding, Armaghi idaranniku suflee) kategoorias; kohalikus pottsepatöökojas on valmistatud lähikonna viljapuuaedadest inspireeritud keraamiliste nõude seeria „Bramley Apple Range”.

„Armagh Bramley Apples” õunte tähtsus piirkonna jaoks ei kajastu mitte üksnes asjaolus, et õunu töötlevas tööstuses leiab rakendust kuni 1 500 inimest, vaid ka traditsioonilistes sündmustes nagu õunanädal ja oktoobris toimuv õunafestival. Mai viimane pühapäev on nimetud õunapuude õitsemise pühapäevaks – see on aeg, kui kohalikud viljapuuaiad on mattunud roosade ja valgete õite merre. Turistid saavad teha ekskursioone viljapuuaedadesse, mille lõpetuseks pakutakse piirkonna õunapuuõite laadal („Apple Blossom Fair”) Armagh Bramley õunapirukaid, mis loputatakse alla Armaghi siidriga.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.defra.gov.uk/foodfarm/food/industry/regional/foodname/products/documents/armaghbramleyapples.pdf

(1) ELT L 93, 31.3.2006, lk 12.